KISKŐRÖS VÁROS POLGÁRMESTERE

ELŐTERJESZTÉS

(a képviselő-testület 2012. szeptember 19-i rendes ülésére)

TÁRGY: 
SZÁNDÉKNYILATKOZAT A 2013/2014-ES TANÉVTŐL KEZDŐDŐEN A TELEPÜLÉSI ÖNKORMÁNYZAT  KÖZNEVELÉSI FELADATAIT SZOLGÁLÓ INGATLAN MŰKÖDTETÉSI KÖTELEZETTSÉG ALÓLI MENTESÜLÉSRE IRÁNYULÓ KÉRELEM BENYÚJTÁSÁHOZ

A nemzeti köznevelésről szóló 2011. évi CXC. törvény (továbbiakban: Nkt.) 2012. szeptember 1-i hatályba lépése 2013. január 1. napjától stuktúrájában változtatja meg  Magyarország jelenlegi köznevelési rendszerét.  Az Nkt. 2013. január 1-i hatályba lépésével a  települési önkormányzatok illetékességi területén működő köznevelési intézmények – az óvodai feladatokat ellátó intézmények kivételével – állami fenntartásba kerülnek, amelynek jogszabályi hátterét az Nkt. 74.§. (1) bekezdése az alábbiak szerint határoz meg.  

Az Nkt. 74.§ (1) bekezdése értelmében, 2013. január 1. napjától az állam gondoskodik – az óvodai nevelés, a nemzetiséghez tartozók óvodai nevelése, a többi gyermekkel tanulóval együtt nevelhető, oktatható sajátos nevelési igényű gyermekek óvodai nevelése kivételével - a köznevelési alapfeladatok ellátásáról.

Az Nkt. 74.§. (4) bekezdése szerint a 3000 főt meghaladó lakosságszámú települési önkormányzat gondoskodik – a szakképzésről szóló törvény 5.§ (1) –(4) bekezdései szerinti szakképző iskola kivételével – az illetékességi területén lévő összes, saját tulajdonában álló, az állami intézményfenntartó központ által fenntartott köznevelési intézmény feladatainak ellátását szolgáló ingó és ingatlan vagyon működtetéséről. A működtetés keretében a saját forrásai terhére biztosítja a köznevelési feladat ellátásához szükséges tárgyi feltételeket, továbbá az ingó és ingatlan vagyon működésével összefüggő személyi feltételeket. 

Ebből következik, hogy az állam 2013. január 1. napjától a 3000 főt meghaladó lakosságszámú települések esetében a települési Önkormányzatok területén működő köznevelési intézmények esetében megosztja a fenntartói valamint a működtetői feladatokat. 

Kiskőrös Város Önkormányzata (továbbiakban: Önkormányzat) illetékességi területén működő köznevelési intézmények tekintetében ez 2013. január 1. napjától az alábbiak szerint várható: 

A szakképző intézmények fenntartásáról és működtetéséről az állam gondoskodik (Wattay Középiskola és Szakiskola). 

Az óvodai feladatokat ellátó intézmény/ek fenntartásáról és működtetéséről Kiskőrös Város Önkormányzatának kell gondoskodnia.

Az állam fenntartóként gondoskodik az általános iskolai – Bem József Általános Iskola - , az alapfokú művészetoktatási – Városi Alapfokú Művészetoktatási Intézmény - illetve a kollégiumi feladatok szakmai feladatainak ellátásáról, míg ezen intézmények működtetése Kiskőrös Város Önkormányzata feladata marad.  

Az Nkt. 97.§ (24) szerint a 2012. évben szeptember 30-ig a 3000 fő feletti települési önkormányzat szándékát nyilváníthatja az állami intézményfenntartó központnak és 2012. október 30-ig dönthet arról, hogy a rendelkezésre álló saját és átengedett bevételek terhére a következő naptári évben kezdődő tanévtől a településen működő köznevelési intézmények működtetését nem képes elvállalni.

A jogszabály tehát lehetőséget biztosít arra, hogy a Képviselő-testület szándékát fejezze ki az általános iskolai, az alapfokú művészetoktatási valamint a kollégiumi köznevelési feladatok működtetésének 2013/2014-es tanévtől kezdődően az állami intézményfenntartó központnak történő átadásáról. Ez a jogszabály adta lehetőség minden 3000 fő lakosságszám feletti önkormányzat számára 2012. szeptember 30. napjáig áll nyitva. 

A szándéknyilatkozat benyújtásának feltételeit az Nkt. végrehajtására kiadott 229/2012. (VIII.28.) Korm.rendelet (továbbiakban: Kormányrendelet 39.§ (1) bekezdése az alábbiak szerint szabályozza:

A települési önkormányzat a köznevelési intézmény feladatait szolgáló ingatlan Nkt. 74.§ (4) bekezdése szerinti működtetési kötelezettsége alóli mentesülésre irányuló kérelmét, az erre a célra létrehozott honlapon történő kitöltésével és a lezárt rögzítés alapján nyomtatott adatlap egy eredeti és egy hitelesített másolati példányában a kincstár települési önkormányzat székhelye szerint illetékes területi szerve (továbbiakban: Igazgatóság) részére postai úton történő megküldésével nyújthat be. 

Az (1) bekezdés szerinti kérelméhez a települési önkormányzatnak csatolni kell az előterjesztés 1-3. számú mellékletét, valamint a 4. számú mellékletében foglalt nyilatkozatát.

Az Igazgatóság a kérelmet a rendelkezésre álló adatokkal és információkkal összevetve felülvizsgálja. Ezt követően megküldi a miniszternek. A kérelem alapján a miniszter, a helyi önkormányzatokért felelős miniszter és az államháztartásárt felelős miniszter – a miniszter által létrehozott és működtetett tárcaközi bizottság javaslata alapján – a miniszterhez történő megküldésétől számított 10 napon belül együttesen dönt arról:

· hogy a működtetési képesség hiányában a települési önkormányzatot nem terheli az Nkt. 74.§ (4) bekezdése szerinti kötelezettség, vagy 

· meghatározza a települési önkormányzat hozzájárulási kötelezettségének mértékét, ha a működtetési képesség hiánya nem vagy csak részben állapítható meg. A döntésről postai úton értesíti az önkormányzatot.

Ezt követően a Kormányrendelet 42. § (2) bekezdése alkalmat ad az Önkormányzatnak arra, hogy a miniszteri döntés ismeretében a köznevelési intézmények a működtetés állami intézményfenntartó központnak történő átadására benyújtott kérelmét fenntartva átadja a működtetést, vagy kérelmét visszavonva a 2013/2014-es tanévtől továbbra is az Önkormányzat látja el a város köznevelési intézményeinek működtetését.

Kiskőrös Város Polgármesteri Hivatala a T/7655. számú Törvényjavaslat Magyarország 2013. évi központi költségvetéséről (továbbiakban: törvénytervezet ) alapján felülvizsgálta az Önkormányzat  várható bevételeit valamint 2012-es év módosított előirányzata alapján a kötelező feladatok ellátásának kiadásait. Mivel a törvénytervezetből egyértelműen nem derül ki, hogy a jövő évben az Önkormányzatunk milyen és mennyi bevételekre számíthat, ezáltal jelen pillanatban egyértelműen nem lehet meghatározni, hogy a köznevelési intézmények működtetéséhez kapcsolódó kiadásokat az Nkt. által előírt feltételek mellett a 2013/2014-es tanévtől saját bevétele terhére tudja e biztosítani. 

A jelenleg ismert pénzügyi adatok, valamint annak tükrében, hogy a működtetés átadására vonatkozó kérelmének visszavonásáról Kiskőrös Város Képviselő-testülete 2012. október 30-ig dönthet, célszerű lenne a jogszabályi lehetőséget kihasználva, meggyőződni arról, hogy a köznevelési intézmények működtetésének vállalásával kapcsolatban Kiskőrös Város Önkormányzata, a jövőre nézve milyen lehetőségek közül választhat. 

A fentiek alapján javaslom, hogy a Képviselő-testület Kiskőrös Város illetékességi területén működő köznevelési intézmények 2013/2014-es tanévtől kezdődő működtetési kötelezettsége alóli mentesülés iránti kérelmének benyújtásával a határozat-tervezetben foglaltak szerint döntsön. 

Kiskőrös, 2012. szeptember 6.

Domonyi László 

  polgármester

HATÁROZAT-TERVEZET

1. Kiskőrös Város Képviselő-testülete a nemzeti köznevelésről szóló 2011. évi CXC. törvény 97. § (24) bekezdése értelmében szándékát nyilvánítja az állami intézményfenntartó központnak, hogy a rendelkezésére álló saját és átengedett bevételének terhére a következő naptári évben kezdődő tanévtől a 3000 főt meg nem haladó lakosságszámú település esetén a működtetést nem képes átvállalni.

2. A Képviselő-testület az 1. pontban kifejezett szándéknyilatkozata alapján, felhatalmazza a polgármestert, hogy a Kiskőrös Város illetékességi területén működő köznevelési – általános iskolai nevelés-oktatás, alapfokú művészetoktatási, valamint kollégiumi ellátást – biztosító intézmények tekintetében a 229/2012. (VIII.28) Korm.rendelet 39.§. (1) bekezdése alapján a Nkt. 74. § (4) bekezdése szerinti működtetési kötelezettsége alóli mentesülés érdekében kérelmet nyújtson be a kincstár települési önkormányzat székhelye szerint illetékes területi szerve részére.

